A **verkli** és **kintorna** mechanikus hangszer, az oldalán lévő kar tekerésével a játékos egyszerre táplálja a fújtatókat, és működtet egy kis fémszögecskékkel ellátott, forgó hengert (verkli) vagy lyukszalagot (kintorna), s a szögecskék vagy lyukak közvetítésével, szelepeken továbbítódik a levegő a síprendszerhez. A szögecske vagy lyuk elhelyezkedése dönti el, hogy melyik síp szólal meg, és mikor. Eredete igen régi időkre nyúlik vissza. A 18–19. században gyakran használták templomokban is, de utcai hangszerként is kedvelt volt, sokszor egy majom ült a tetején. A hangszer Molnár Ferenc *A Pál utcai fiúk* című regényében is felbukkan a Józsefváros utcáin. Az automata és kézi hajtású zenegépek története sok száz évvel ezelőtt kezdődött, több nemzet, ország vallja magáénak a kintorna feltalálását. Fejlődésük a felvilágosodás korától a [második világháborúig](https://hu.wikipedia.org/wiki/M%C3%A1sodik_vil%C3%A1gh%C3%A1bor%C3%BA) kíséri és hűen tükrözi a társadalom, a technika és a művészetek fejlődését. A zenélő automaták és szerkezetek története összekapcsolódott olyan nagy emberekkel, mint [Leonardo da Vinci](https://hu.wikipedia.org/wiki/Leonardo_da_Vinci), [Athanasius Kircher](https://hu.wikipedia.org/wiki/Athanasius_Kircher), a tudós jezsuita páter vagy a magyar [Kempelen Farkas](https://hu.wikipedia.org/wiki/Kempelen_Farkas). Észak-Olaszországban, a Németalföldön, Szászországban kiterjedt ipara volt a zenélő automatáknak. Egyes cégek csak a dobozok, sípok készítésével, míg mások a zeneművek kottázásával, szöges hengerekre, papírcsíkokra, bádogkorongokra történő átírásával foglalkoztak.